**Apocalipsă**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-a înghețat privirea spre-nainte

Sau ne e frică să privim `napoi.

Înconjurați de false jurăminte,

Pășim, damnați, pe drumul cu strigoi.

Ne plictisim, vremelnic, și de aer.

Exonerați de veștede poveri,

Perpetuăm cu-același pașnic vaier,

Un anotimp de groază și dureri.

Ne-ncătușează demonii din minte:

Mânia, ura, răutatea-n van.

Of, dacă-am ști, săpându-ne morminte,

Cum Scaraoschi râde pe divan!

Ne-am exila în pripă orișiunde,

Însă de noi nicicând nu vom scăpa!

Sub sarcofagul grijilor profunde,

O soartă crudă-n veci ne-o devora...